CELEX: 32005D0903
Language: hu
Date: 2005-12-13 00:00:00
Title: 2005/903/EK: A Bizottság határozata ( 2005. december 13. ) a veszélyes áruk közúti fuvarozására vonatkozó 94/55/EK irányelv értelmében bizonyos eltérések tagállamok általi elfogadásának engedélyezéséről szóló 2005/263/EK határozat módosításáról  (az értesítés a C(2005) 3565. számú dokumentummal történt)   (EGT vonatkozású szöveg)

15.12.2005   
            
            
               HU
            
            
               Az Európai Unió Hivatalos Lapja
            
            
               L 328/62
            
         
      A BIZOTTSÁG HATÁROZATA
   
   (2005. december 13.)
   a veszélyes áruk közúti fuvarozására vonatkozó 94/55/EK irányelv értelmében bizonyos eltérések tagállamok általi elfogadásának engedélyezéséről szóló 2005/263/EK határozat módosításáról
   (az értesítés a C(2005) 3565. számú dokumentummal történt)
   (Csak az angol, litván és svéd nyelvű szöveg hiteles)
   (EGT vonatkozású szöveg)
   (2005/903/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a veszélyes áruk közúti szállítására vonatkozó tagállami jogszabályok közelítéséről szóló, 1994. november 21-i 94/55/EK tanácsi irányelvre (1) és különösen annak 6. cikke (9) bekezdésére,
   mivel:
   
               (1)
            
            
               A 94/55/EK irányelv 6. cikke (9) bekezdése értelmében a tagállamok előzetesen értesítik a Bizottságot eltéréseikről, először 2002. december 31-ig, vagy az irányelv mellékletei módosított változatai alkalmazásának legkésőbbi időpontjától számított két éven belül.
            
         
               (2)
            
            
               A 94/55/EK irányelv A. és B. mellékletét a 2003/28/EK bizottsági irányelv (2) módosította. A 2003/28/EK irányelv értelmében a tagállamoknak legkésőbb 2003. július 1-jéig hatályba kellett léptetniük nemzeti jogszabályaikat, lévén hogy az alkalmazás 94/55/EK irányelv 6. cikke (9) bekezdésében említett legkésőbbi időpontja 2003. június 30. volt.
            
         
               (3)
            
            
               Egyes tagállamok 2003. december 31-ig értesítették a Bizottságot a 94/55/EK irányelvtől való eltérések elfogadására irányuló szándékukról. A veszélyes áruk közúti szállítására vonatkozó bizonyos eltérések elfogadásáról szóló 94/55/EK irányelv értelmében a bizonyos eltérések tagállamok általi elfogadásának engedélyezéséről szóló, 2005. március 4-i 2005/263/EK határozattal (3) a Bizottság engedélyezte a határozat I. és II. mellékletében felsorolt eltéréseknek a tagállamok általi elfogadását.
            
         
               (4)
            
            
               Svédország, az Egyesült Királyság és Litvánia 2004. december 31-ig értesítette a Bizottságot az új eltérések elfogadására és a 2005/263/EK határozat I. és II. mellékletében lévő eltérései módosítására irányuló szándékáról. A Bizottság megvizsgálta az értesítéseket a 94/55/EK irányelv 6. cikke (9) bekezdésében előírt feltételeknek való megfelelés szempontjából, és jóváhagyta azokat. Ezért e tagállamok számára engedélyezett a szóban forgó eltérések elfogadása.
            
         
               (5)
            
            
               Ezért szükséges a 2005/263/EK határozat I. és II. mellékletének a módosítása.
            
         
               (6)
            
            
               Az e határozatban előírt intézkedések összhangban vannak a 94/55/EK irányelv 9. cikke értelmében felállított, veszélyes áruk szállításával foglalkozó bizottság véleményével,
            
         ELFOGADTA EZT A HATÁROZATOT:
   1. cikk
   A 2005/263/EK határozat a következőképpen módosul:
   
               1.
            
            
               Az I. melléklet az ezen határozat I. mellékletében felsorolt eltérésekkel módosul.
            
         
               2.
            
            
               A II. melléklet az ezen határozat II. mellékletében felsorolt eltérésekkel módosul.
            
         2. cikk
   Ennek a határozatnak a Litván Köztársaság, a Svéd Királyság és Nagy-Britannia és Észak-Írország Egyesült Királysága a címzettje.
   
      Kelt Brüsszelben, 2005. december 13-án.
      
         
            a Bizottság részéről
         
         Jacques BARROT
         
         
            alelnök
         
      
   
   
      (1)  HL L 319., 1994.12.12., 7. o. A legutóbb a 2004/111/EK bizottsági irányelvvel (HL L 365., 2004.12.10., 25. o.) módosított irányelv.
   
      (2)  HL L 90., 2003.4.8., 45. o.
   
   
      (3)  HL L 85., 2005.4.2., 58. o.
   
   
      I. MELLÉKLET
      A tagállamokra vonatkozó eltérések a kisebb mennyiségben előforduló veszélyes áruk esetében
      EGYESÜLT KIRÁLYSÁG
      RO-SQ 15.1 (módosítva)
      
      Tárgy: egyes kevésbé veszélyes radioaktív áruk, pl. órák, karórák, füstérzékelők, iránytűk szállítása (E1).
      Hivatkozás az irányelv mellékletére: az ADR legtöbb követelménye.
      Az irányelv mellékletének tartalma: 7. osztályba sorolt anyagok szállítására vonatkozó követelmények.
      Nemzeti jogszabályra való hivatkozás: radioaktív anyagokra (közúti szállítás) vonatkozó 2002. évi rendelet 5(4)(d). Veszélyes anyagok szállítására és a szállítható nyomástartó berendezések használatára vonatkozó 2004. évi rendelet 3(10).
      Nemzeti jogszabály tartalma: teljes körű mentesség a nemzeti szabályozás rendelkezései alól bizonyos korlátozott mennyiségű radioaktív anyagokat tartalmazó kereskedelmi termékek esetében. (Valamely személy által hordani kívánt világító berendezés; bármilyen (vasúti) járműben 500-nál nem több háztartási használatra szánt füstérzékelővel, 40 kBq-t nem meghaladó egyedi radioaktivitással; vagy bármilyen (vasúti) járműben ötnél nem több gáznemű tríciumos világítóberendezés, 10 GBq-t nem meghaladó egyedi radioaktivitással).
      Megjegyzés: ez az eltérés rövid távú intézkedés, és szükségtelenné válik, amikor az ADR kiegészül az IAEA szabályok hasonló módosításaival
      RO-SQ 15.2 (módosítva)
      
      Tárgy: mentesség a veszélyes áruk (a 7. osztályba tartozók kivételével) bizonyos mennyiségére vonatkozó szállítási okmányok hordásának kötelezettsége alól, az 1.1.3.6. pontban meghatározottak szerint (E2).
      Hivatkozás az irányelv mellékletére: az 1.1.3.6.2. és az 1.1.3.6.3. pont.
      Az irányelv mellékletének tartalma: Bizonyos szállítóegységenkénti mennyiségekre vonatkozó követelmények alóli mentességek.
      Nemzeti jogszabályra való hivatkozás: a Veszélyes anyagok szállítására és a szállítható nyomástartó berendezések használatára vonatkozó 2004. évi rendelet 3(7)(a).
      Nemzeti jogszabály tartalma: Korlátozott mennyiségek esetében nem követelmény a szállítási okmány, kivéve ha ezek egy nagyobb szállítmány részét képezik.
      Megjegyzés: Ez a mentesség belföldi fuvarozásra vonatkozik, ahol a szállítási okmány nem mindig megfelelő azokban az esetekben, amikor helyi forgalmazásról van szó.
      RO-SQ 15.3 (módosítva)
      
      Tárgy: Könnyű fémhengerek fuvarozása hőlégballonokban való használatra a feltöltőállomás és a felszállás/landolás helyszíne között (E3).
      Hivatkozás az irányelv mellékletére: 6.2.
      Az irányelv mellékletének tartalma: Gáztartályok megépítésére és ellenőrzésére vonatkozó követelmények.
      Nemzeti jogszabályra való hivatkozás: a Veszélyes anyagok szállítására és a szállítható nyomástartó berendezések használatára vonatkozó 2004. évi rendelet 5(15).
      Nemzeti jogszabály tartalma: Lehetővé teszi az ADR-nek nem megfelelő hengerek szállítását az UN 1011, 1965 és 1978 esetében, szigorú légi közlekedési követelményeknek megfelelően.
      Megjegyzés: A hőlégballonokban használt gázhengereket lehetőleg minél kisebb súlyúra tervezik, ami kizárja a gázhengerekre vonatkozó rendes követelményeknek való megfelelésüket. Egy átlagos ballonhenger víztároló kapacitása 70 liter, és a legnagyobb sem haladja meg a 90 litert. Egyidejűleg nem szállítanak öt hengernél többet a járművön.
      RO-SQ 15.4 (módosítva)
      
      Tárgy: Az alacsony radioaktivitású anyagokat szállító járműveknek a tűzoltó berendezés szállítása alóli mentessége (E4).
      Hivatkozás az irányelv mellékletére: 8.1.4.
      Az irányelv mellékletének tartalma: Járművek esetében tűzoltó készülékek szállítására vonatkozó követelmény.
      Nemzeti jogszabályra való hivatkozás: Radioaktív anyagokra (közúti szállítás) vonatkozó 2002. évi rendelet 5(4)(d).
      Nemzeti jogszabály tartalma: Eltörli a tűzoltó készülékek szállítására vonatkozó követelményt a kizárólag mentességet élvező szállítmányok szállítása esetén (UN 2908, 2909, 2910 és 2911).
      Szigorítja a követelményt kis számú szállítmány szállítása esetén.
      Megjegyzés: Tűzoltó készülék szállítása a gyakorlatban irreleváns az UN 2908, 2909, 2910, UN 2911 szállítása szempontjából, melyeket gyakran kis járművökön is lehet szállítani.
      RO-SQ 15.5 (módosítva)
      
      Tárgy: Áru elosztásuya kiskereskedők és felhasználók között belső csomagolásban (kivéve az 1., 4.2., 6.2. és 7. osztályba tartozókat) helyi elosztóraktárakból a kiskereskedőknek vagy felhasználóknak, illetve kiskereskedőktől a végfelhasználóknak (N1).
      Hivatkozás az irányelv mellékletére: 6.1.
      Az irányelv mellékletének tartalma: Csomagolások előállítására és ellenőrzésére vonatkozó követelmények.
      Nemzeti jogszabályra való hivatkozás: a Veszélyes anyagok szállítására és a szállítható nyomástartó berendezések használatára vonatkozó 2004. évi 7(4) és 36. rendelet, engedélyezési szám: 13.
      Nemzeti jogszabály tartalma: Csomagolások esetében nem követelmény az RID/ADR- vagy az UN-, illetőleg másfajta megjelölés, amennyiben a 3. listában felsorolt árukat tartalmazzák.
      Megjegyzés: az ADR-követelmények nem megfelelőek az elosztóraktártól a kiskereskedőhöz vagy a felhasználóhoz, illetve a kiskereskedőtől a végfelhasználóhoz történő szállítás utolsó szakaszaiban. Az eltérés célja a kiskereskedelmi forgalmazásra szánt áruk belső csomagolása szállításának engedélyezése a helyi forgalmazás utolsó szakaszában, külső csomagolás nélkül.
      RO-SQ 15.6 (módosítva)
      
      Tárgy: Névlegesen üres, nem fuvareszközként szolgáló, rögzített tartályok mozgatása (N2).
      Hivatkozás az irányelv mellékletére: 5. és 7. rész
      Az irányelv mellékletének tartalma: feladási eljárásokkal, fuvarozással, üzemeltetéssel és járművekkel kapcsolatos követelmények.
      Nemzeti jogszabályra való hivatkozás: a Veszélyes anyagok szállítására és a szállítható nyomástartó berendezések használatára vonatkozó 2004. évi rendelet 5(14).
      Nemzeti jogszabály tartalma: A rendeletek nem alkalmazandók a névlegesen üres tároló tartályok szállítása esetében.
      Megjegyzés: Az ilyen rögzített tartányok szállítása a szó szokásos értelmében nem jelenti veszélyes áruk szállítását, és az ADR rendelkezéseit nem lehet a gyakorlatban alkalmazni. Mivel a tartályok „névlegesen üresek”, a bennük ténylegesen található veszélyes anyagok mennyisége a meghatározás természetéből adódóan rendkívül kicsi.
      LITVÁNIA
      RO-SQ 20.1 (új)
      
      Tárgy: az RO-SQ 15.8. elfogadása.
      Nemzeti jogszabályra való hivatkozás: Lietuvos Respublikos Vyriausybės 2000 m. kovo 23 d. nutarimas Nr. 337 „Dėl pavojingų krovinių vežimo kelių transportu Lietuvos Respublikoje” (a veszélyes áruknak a Litván Köztársaságban való közúti szállítására vonatkozó 337. sz. kormányhatározat, elfogadva: 2000. március 23-án).
   
   
      II. MELLÉKLET
      Az egyes tagállamokra vonatkozó eltérések a saját területükre korlátozott helyi szállítás esetében
      SVÉDORSZÁG
      RO-LT 14.12 (új)
      
      Tárgy: UN 0335 számú tűzijátékok szállítása.
      Hivatkozás az irányelv mellékletére: B. melléklet, 7.2.4. V2 (1) rész
      Az irányelv mellékletének tartalma: EX/II. és EX/III. megjelölésű járművek használatára vonatkozó rendelkezések.
      Nemzeti jogszabályra való hivatkozás: S. függelék – a veszélyes áruk szállításáról szóló törvénnyel összhangban előírt, a veszélyes áruk közúti, belföldi fuvarozására vonatkozó külön rendelkezések.
      Nemzeti jogszabály tartalma: UN 0335 számú tűzijátékok szállításakor a 7.2.4. pont alatti V2 (1) külön rendelkezés csak a 3 000 kg-nál (vontatóval együtt 4 000 kg-nál) nagyobb nettó robbanóanyag-tartalom esetében alkalmazandó, feltéve hogy a tűzijátékokat a veszélyes áruk szállítására vonatkozó UN-ajánlások tizennegyedik javított kiadásának 2.1.3.5.5. pontjában szereplő alapértelmezett tűzijáték-osztályozási táblázatnak megfelelően sorolták az UN 0335 szám alá.
      Ilyen besorolás az illetékes hatóság beleegyezésével történik. A besorolás ellenőrzését fel kell tüntetni a szállítóegységen.
      Megjegyzés: A tűzijátékok szállítása évi két rövid időszakra korlátozódik; az újév idejére és az április-májusi hónapfordulóra. A megbízóktól a terminálokig történő szállítás az EX-jóváhagyással rendelkező járművekből álló jelenlegi flottával jelentősebb probléma nélkül folyhat. A tűzijátékoknak a termináloktól a bevásárlókörzetekig való szállítása, illetve a többletnek a terminálba való visszaszállítása az EX-jóváhagyással rendelkező járművek hiánya miatt azonban korlátozott. A fuvarozók nem érdekeltek az ilyen jóváhagyásokba való befektetésben, mivel kiadásaikat nem tudják megtéríteni. Így a megbízók számára felvetődik a kérdés, hogy érdemes-e tűzijátékokat tartani, lévén hogy termékeiket nem tudják forgalomba hozni.
      Ezen eltérés alkalmazásakor a tűzijátékok osztályozását az UN-ajánlások alapértelmezett listája alapján kell végrehajtani, annak érdekében, hogy a lehető legaktuálisabb osztályozás valósulhasson meg.
      Hasonló típusú osztályozás érvényes az UN 0336 számú, az ADR 2005 651. külön rendelkezése 3.3.1. részébe foglalt tűzijátékokra.
      LITVÁNIA
      RO-LT 20.1 (új)
      
      Tárgy: az RO-LT 4.1. elfogadása.
      Nemzeti jogszabályra való hivatkozás: Lietuvos Respublikos Vyriausybės 2000 m. kovo 23 d. nutarimas Nr. 337 „Dėl pavojingų krovinių vežimo kelių transportu Lietuvos Respublikoje” (a veszélyes áruknak a Litván Köztársaságban való közúti szállítására vonatkozó 337. sz. kormányhatározat, elfogadva: 2000. március 23-án).
      RO-LT 20.2 (új)
      
      Tárgy: az RO-LT 4.2. elfogadása.
      Nemzeti jogszabályra való hivatkozás: Lietuvos Respublikos Vyriausybės 2000 m. kovo 23 d. nutarimas Nr. 337 „Dėl pavojingų krovinių vežimo kelių transportu Lietuvos Respublikoje” (a veszélyes áruknak a Litván Köztársaságban való közúti szállítására vonatkozó 337. sz. kormányhatározat, elfogadva: 2000. március 23-án).